Ope brief: Clicks buig knie vir anargie | Maroela Media
Ope brief deur Dirk Hermann, bestuurshoof van Solidariteit, aan Vikesh Ramsunder, uitvoerende hoof van Clicks.
Geagte mnr. Ramsunder
Julius Malema roep sy vegters en grondmagte op om Clicks aan te val. In oorlogtaal hits hy geweld aan oor 'n advertensie. Hy twiet weer 'n keer en sê die bevel is baie duidelik. Hy gaan verder en sê Clicks-winkels moet toegemaak word, want hy is moeg vir wit arrogansie.
'n Klein groepie anargiste in rooi pakke val aan. Winkels word gebrand, rakke word omgestamp en produkte beskadig. Kliënte word gekeer om hul voorskrifte in te dien en medisyne te kry, omstanders word geïntimideer. Absolute anargiste. Die EFF breek en brand om te kry wat hulle wil hê.
Dit het niks meer te doen met die inhoud van 'n advertensie nie, maar met rasopportuniste wat geweld gebruik om hul agenda te bevorder. Die advertensie is bloot 'n middel tot hul doel.
Suid-Afrika is gewalg. Almal vra: Waarom word die aanstigter(s) nie aangekla nie? Die anargie moet stop. Vervolg dié wat breek en brand. Kla die spul aan wat onskuldige winkelgangers intimideer.
En wat doen Clicks? Julle beloon die anargiste. Julle ontmoet hulle en bieg en buig. Julle gee 'n suigstokkie vir die kleuter wat 'n vloermoer gooi en al die maatjies knyp en hul hare trek. Julle voed anargistiese en rassegedrag.
Clicks gaan nou skenkings aan gemeenskappe maak soos deur die EFF aangewys.
Nee, mnr. Ramsunder, julle moet Julius Malema en sy bende strafregtelik aankla. Julle moenie erkenning aan hulle gee nie.
Julle moet die klaers wees. Dis wat die regstaat van goeie burgers verwag. Julle moet help om orde te skep. Nou voed julle wanorde.
Clicks benadeel nie bloot net hulself deur agteroor te buig om die bende tevrede te stel nie. Julle bring wet en orde in die hele land in die gedrang. Dit was jul plig om nee te sê vir hierdie intimidasie. Julle maak 'n bespotting van die oppergesag van die reg en nou moet gewone Suid-Afrikaners die prys betaal.
Post-Clicks Suid-Afrika is 'n gevaarlike plek, want anargiste weet daar is wins in brand en breek.
Wat doen julle nog? Julle voed hul rasse-ideologie. Jul oorgawe het hul rasse-ideologie versterk. Verder gaan julle beurse vir farmaseutiese studies beskikbaar stel, maar daar is 'n voorwaarde: Dit moet aan swart studente toegeken word. Nog verder gaan julle gesprekke voer met die spul rassiste oor rassetransformasie. Dis mos gek!
Die EFF mobiliseer sy vegters deur haat teen wit mense aan te wakker. Malema was nie teen sjampoe nie; hy was teen wit Suid-Afrikaners.
Julle voed 'n anargistiese klimaat en 'n eksklusiewe rasse-ideologie. 'n Gesamentlike verklaring word op 'n EFF-briefhoof uitgereik en hulle nasionaliseer julle met hul agenda.
Waar julle vrees vir geweld wou takel, het julle geweld bevorder.
Waar julle rassisme wou takel, het julle net die rassiste tevrede gestel.
Waar julle Clicks, en spesifiek jul onderneming wou beskerm, stel julle ons almal bloot aan 'n anargistiese kultuur. Dié wat reageer op die boewe, ís nou die boewe.
Korporatiewe Suid-Afrika, en spesifiek Clicks, is sonder ruggraat.
Val aan vegters! Volgende keer val die vegters weer aan. Dié keer met meer selfvertroue. Ek herinner jou aan Churchill se aanhaling: "An appeaser is one who feeds a crocodile, hoping it will eat him last."
Julle het die krokodil gevoed.
Nog iets: 'n Klein groepie anargiste gooi produkte van rakke af en julle ontneem alle Suid-Afrikaners om TRESemmé-produkte te koop. EFF-lede kon kies om nié die produkte te koop nie, maar julle kon nie namens Suid-Afrika besluit dat Suid-Afrikaners nie die produkte kan koop nie.
Met alle respek gesê, mnr. Ramsunder, die EFF het soos die Mafia opgetree.
Hulle storm gewelddadig die winkel in. Hulle maak winkels toe en sal dit oopmaak in ruil vir sekere dinge. Ons het weliswaar hier met Malema, die leier van 'n politieke party, te make, maar dit kon netsowel Al Capone van 'n Mafiakartel gewees het.
Julle het die knie vir anargie gebuig.
Julle het van die boewe helde gemaak en stel die helde (gewone mense) bloot aan 'n boewe-demokrasie.
Julle het die koopkrag van die massa verraai ten gunste van die geweld van 'n klein groepie anargiste.
Die EFF se gedrag het ons verwag. Ons lees wat hulle skryf, hoor wat hulle sê en glo hulle. Van Clicks het ons dit nie verwag nie. Ons het verwag Clicks gaan die kant van hul kliënte en Suid-Afrika kies.
Om Flip Buys, voorsitter van die Solidariteit Beweging, aan te haal: "Julle gaan saai wat julle paai."
Voete oor winkeldrumpels gaan julle straf.
Clicks buig die knie voor anargie!
Dr. Dirk Hermann vra: "Gaan die aanhitsers van geweld vervolg word? Gaan Clicks die die boewe bende wat hul winkels verwoes het aanspreeklik hou. Nee, hulle beloon hulle. So kan dit nie aangaan nie! Wat dink jy van Clicks se reaksie? ????
Posted by Solidariteit on Friday, September 11, 2020
Dankie Dirk, alles wat in my siel gewoed het, het jy mooi verwoord. Clicks is die enigste winkel wat my shampoo en conditioner maak aanhou, maar jy is heeltemal reg. Party breek af om hul punt te bewys, ander sal dit met voete oor hul winkeldrumpels wys. Ek sal ander shampoo en conditioner gaan soek. Of miskien moet ons self 'n webwerf skep waar ons wat nie hierdie soort gedrag duld nie, in vrede online kan koop….
Hulle mag ons dreig, vandalisme vind plaas, haat spraak is reg in regering se oë, maar ons moet dit nie doen nie! Hulle maak en breek soos hulle lus is en die klomp by Clicks is bang.
Jy laat jou eie nasie sonder werk sit mal rooi petters. Nice dis hoe julle operate
Clicks het van lankal af al die besluit geneem om net Nie=blankes aan te stel in nuwe poste. So, die uitstappie van die EFF die afgelope week en die gevolge rakende Clicks se besluit om aan hulle toe te gee, was maar net weereens bewys waar hulle ondersteuning lê. Ek sal ook maar vir die toekoms vir Clicks totsiens sê.